A Bizottság 2454/97/EK rendelete

(1997. december 10.)

a HICP-súlyozás minőségére vonatkozó minimumszabályok tekintetében a 2494/95/EK tanácsi rendelet végrehajtására vonatkozó részletes szabályok megállapításáról

(EGT vonatkozású szöveg)

AZ EURÓPAI KÖZÖSSÉGEK BIZOTTSÁGA,

tekintettel az Európai Közösséget létrehozó szerződésre,

tekintettel a harmonizált fogyasztói árindexekről szóló, 1995. október 23-i 2494/95/EK tanácsi rendeletre [1] és különösen annak 4. cikkére és 5. cikkének (3) bekezdésére,

az Európai Monetáris Intézettel folytatott konzultációt követően,

mivel a 2494/95/EK rendelet 5. cikke (1) bekezdésének b) pontja értelmében minden tagállam köteles létrehozni egy harmonizált fogyasztói árindexet (HICP), az 1997. januári indexszámmal kezdődően;

mivel az 1749/96/EK bizottsági rendelet [2] megállapította a 2494/95/EK rendelet végrehajtására vonatkozó kezdeti intézkedéseket;

mivel a 2494/95/EK rendelet 5. cikke (3) bekezdésének megfelelően további végrehajtási intézkedésekre van szükség a HICP-k összehasonlíthatóságának biztosítása, valamint megbízhatóságuk és helytállóságuk megőrzése érdekében; mivel ezeket a végrehajtási intézkedéseket a költséghatékonyság lehető legnagyobb mértékű figyelembevételével kell elfogadni az említett rendelet 13. cikkének megfelelően;

mivel a 2494/95/EK rendelet 8. cikkének (3) bekezdése értelmében a HICP-k súlyait az összehasonlíthatósági követelmények teljesítéséhez elegendő gyakorisággal kell naprakésszé tenni, viszont azt nem írja elő, hogy a családi költségvetésre vonatkozó felméréseket gyakrabban végezzék el, mint ötévente, kivéve azokban a tagállamokban, amelyekben a 14. cikkben meghatározott eljárás alapján elismert, hogy a fogyasztói szokásokban tapasztalt változások jellege miatt szükséges a gyakoribb felmérés; mivel a fogyasztói árindexeket, amelyek alapján a HICP súlyait számítják különböző gyakorisággal teszik naprakésszé, az ezekre alapozott HICP-k esetleg nem felelnek meg a fenti rendelet 4. cikkében említett összehasonlíthatósági követelménynek; mivel egy össze nem hasonlíthatósági operatív intézkedés szükséges annak megállapítására, hogy mely súlyokat kell aktualizálni az összehasonlíthatóság biztosítása érdekében;

mivel a 2494/95/EK rendelet 9. cikke szerint a HICP-k Laspeyres-típusú árindexek; mivel a termékek és szolgáltatások árának változásakor, a fogyasztói kiadások szerkezete olyan mértékben megváltozhat, hogy helytállóságuk biztosítása érdekében szükségessé válik a megfelelő kiadási kategóriák súlyozásának naprakésszé tétele, különös tekintettel az alapjukat képező mennyiségekre;

mivel a 1749/96/EK rendelet 4. cikke értelmében a HICP-t úgy kell összeállítani, hogy magában foglalja az újabban jelentős termékek és szolgáltatások árváltozásait;

mivel ez a rendelet nem kötelezi a tagállamokat új statisztikai felmérések elvégzésére;

mivel a rendeletben meghatározott intézkedések összhangban vannak a Statisztikai Programbizottság véleményével,

ELFOGADTA EZT A RENDELETET:

1. cikk

Cél

E rendelet célja biztosítani, hogy a HICP-ket olyan súlyok felhasználásával készítsék el, amelyek kielégítően megbízhatóak, és nemzetközi összehasonlítás céljára is megfelelőek.

2. cikk

Meghatározások

E rendelet alkalmazásában a HICP "súlyrendszerének bázisidőszaka" az a 12 hónapos fogyasztási vagy kiadási időszak, amely alapján a legutolsó HICP-index összeállításához a súlyokat felbecsülték. A "részindex" megegyezik a 2214/96/EK bizottsági rendeletben [3] meghatározottakkal.

3. cikk

A súlyrendszer minimumszabályai

(1) A tagállamok minden hónapban elkészítik a HICP-ket olyan súlyokat használva, amelyek a súlyrendszer bázisidőszakának, amely legfeljebb 7 évvel a megelőző december előtt ért véget, fogyasztói kiadási szerkezetét tükrözik.

(2) A tagállamok minden évben elvégzik a súlyok felülvizsgálatát annak biztosítása érdekében, hogy azok kielégítően megbízhatóak legyenek, és megfeleljenek a 2494/95/EK rendelet 4. cikkében megállapított összehasonlíthatósági követelményeknek. A felülvizsgálatot a részindexek és azok főbb alkotóelemeinek súlyaira lehet korlátozni.

(3) A felülvizsgálat során a tagállamok ellenőrzik, hogy a használatban lévő súlyrendszer bázisidőszaka óta történtek-e fontosabb, az árfejlődésre vonatkozó változások bármely lényeges alkotó indexszám esetében a HICP-hez viszonyítva, vagy voltak-e tartós piaci változások bármely jelentős alkotó kategóriában.

(4) Amennyiben megbízható bizonyíték támasztja alá, hogy a (3) bekezdésben említett változások olyan súlyváltozást okoznak, amely évente átlagosan több mint 0,1 százalékponttal befolyásolhatja a HICP változását az előző évhez viszonyítva, a tagállamok megfelelően módosítják a HICP súlyait. A tagállamok nem kötelesek figyelembe venni azokat a változásokat, amelyek a felülvizsgálatot megelőző decemberben befejeződött kétéves időszakon belül történtek.

(5) A tagállamok legkésőbb a felülvizsgálatot követő év januári indexében kötelesek alkalmazni minden, a (4) bekezdés alapján végrehajtott módosítást.

4. cikk

Minőségellenőrzés

A Bizottság (Eurostat) kérésére a tagállamok közlik a HICP összeállításhoz használt súlyokra, beleértve a használt súlyrendszer bázisidőszakára vonatkozó, valamint az éves felülvizsgálat eredményére és a módosításokra vonatkozó információkat, a rendelet betartásának értékelése érdekében.

5. cikk

Ez a rendelet az Európai Közösségek Hivatalos Lapjában való kihirdetését követő huszadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1997. december 10-én.

a Bizottság részéről

Yves-Thibault de Silguy

a Bizottság tagja

[1] HL L 257., 1995.10.27., 1. o.

[2] HL L 229., 1996.9.10, 3. o.

[3] HL L 296., 1996.11.21., 8. o.

--------------------------------------------------